In tratg caracteristic dal jauer è l'accentuaziun nunusitada da quels verbs ch'en il rest da la Rumantschia fineschen cun la desinenza -ar accentuada. En la Val Müstair vegnan quels verbs accentuads sin la penultima silba e la desinenza vegn indeblida daventond -er. In exempel per quai è il verb guárder enstagl da guardár. In'autra caracteristica, surtut cumpareglià cun il vallader, è la pronunzia da la silba -an- accentuada sco -aun-, per exempel en il pled rumauntsch enstagl da rumantsch. Questas duas atgnadads s'uneschan en il verb cháunter, che per vallader vegn pronzià chantár.